CELEX: 62018CJ0810
Language: hr
Date: 2020-04-30
Title: Presuda Suda (sedmo vijeće) od 30. travnja 2020.#DHL Logistics (Slovakia) spol. s r. o. protiv Finančné riaditeľstvo SR.#Zahtjev za prethodnu odluku koji je uputio Krajský súd v Trnave.#Zahtjev za prethodnu odluku – Uredba (EEZ) br. 2658/87 – Carinska unija i zajednička carinska tarifa – Tarifno razvrstavanje – Kombinirana nomenklatura – Podbroj 8525 80 91 – Digitalni fotoaparati – Videokamere (kamkorderi) – Digitalna videokamera koja može snimati i pohranjivati nepomične slike i videosekvence kvalitete rezolucije niže od 800 × 600 piksela.#Predmet C-810/18.

PRESUDA SUDA (sedmo vijeće)
   30. travnja 2020. (
         *1
      )
   „Zahtjev za prethodnu odluku – Uredba (EEZ) br. 2658/87 – Carinska unija i zajednička carinska tarifa – Tarifno razvrstavanje – Kombinirana nomenklatura – Podbroj 85258091 – Digitalni fotoaparati – Videokamere (kamkorderi) – Digitalna videokamera koja može snimati i pohranjivati nepomične slike i videosekvence kvalitete rezolucije niže od 800 × 600 piksela”
   U predmetu C‑810/18,
   povodom zahtjeva za prethodnu odluku na temelju članka 267. UFEU‑a, koji je uputio Krajský súd v Trnave (Okružni sud u Trnavi, Slovačka), odlukom od 3. prosinca 2018., koju je Sud zaprimio 21. prosinca 2018., u postupku
   
      DHL Logistics (Slovakia) spol. s r. o.
   
   protiv
   
      Finančné riaditeľstvo Slovenskej republiky,
   
   SUD (sedmo vijeće),
   u sastavu: P. G. Xuereb, predsjednik vijeća, T. von Danwitz i A. Kumin (izvjestitelj), suci,
   nezavisni odvjetnik: P. Pikamäe,
   tajnik: A. Calot Escobar,
   uzimajući u obzir pisani postupak,
   uzimajući u obzir očitovanja koja su podnijeli:
   
            –
         
         
            za slovačku vladu, B. Ricziová, u svojstvu agenta,
         
      
            –
         
         
            za Europsku komisiju, A. Tokár i A. Caeiros, u svojstvu agenata, zatim A. Tokár, u svojstvu agenta,
         
      odlučivši, nakon što je saslušao nezavisnog odvjetnika, da u predmetu odluči bez mišljenja,
   donosi sljedeću
   
      Presudu
   
   
            1
         
         
            Zahtjev za prethodnu odluku odnosi se na tumačenje podbroja 85258091 kombinirane tarifne nomenklature (u daljnjem tekstu: KN) iz Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL 1987., L 256, str. 1.) (SL, posebno izdanje na hrvatskom jeziku, poglavlje 2., svezak 12., str. 3.), kako je naknadno izmijenjena Uredbom Komisije (EZ) br. 1031/2008 od 19. rujna 2008. (SL 2008., L 291, str. 1.), Uredbom Komisije (EZ) br. 948/2009 od 30. rujna 2009. (SL 2009., L 287, str. 1.), Uredbom Komisije (EU) br. 861/2010 od 5. listopada 2010. (SL 2010., L 284, str. 1.), Uredbom Komisije (EU) br. 1006/2011 od 27. rujna 2011. (SL 2011., L 282, str. 1.) i Provedbenom uredbom Komisije (EU) br. 927/2012 od 9. listopada 2012. (SL 2012., L 304, str. 1.) (SL, posebno izdanje na hrvatskom jeziku, poglavlje 2., svezak 23., str. 3.).
         
      
            2
         
         
            Zahtjev je upućen u okviru spora između društva DHL Logistics (Slovakia) spol. s r. o. (u daljnjem tekstu: DHL) i Finančné riaditeľstvo Slovenskej republiky (Financijska uprava Slovačke Republike, u daljnjem tekstu: Financijska uprava) u vezi s tarifnim razvrstavanjem digitalnih videokamera.
         
      
      Pravo Unije
   
   
            3
         
         
            Iz spisa koji je podnesen Sudu proizlazi da su verzije KN‑a primjenjive na činjenice u glavnom postupku koje se odnose na godine 2009. do 2012. te koje proizlaze, redom, iz uredaba br. 1031/2008, 948/2009, 861/2010 i 1006/2011 te Provedbene uredbe br. 927/2012. Međutim, odredbe KN‑a istaknute u predmetu u glavnom postupku istovjetne su u svim verzijama KN‑a.
         
      
            4
         
         
            Opća pravila za tumačenje KN‑a, koja se nalaze u njegovu prvom dijelu, odsjeku I. A., određuju:
            „Razvrstavanje robe u [KN] uređuju sljedeća načela.
            
                     1.
                  
                  
                     Naslovi odsjeka, poglavlja i potpoglavlja služe samo za lakše snalaženje; za zakonske potrebe, razvrstavanje se vrši na temelju naziva tarifnih brojeva i svih odgovarajućih napomena uz odsjeke i poglavlja, te na temelju sljedećih pravila pod uvjetom da iz naziva tarifnih brojeva ili napomena ne proizlazi drukčije.
                  
               […]
            
                     6.
                  
                  
                     Za zakonske potrebe, razvrstavanje robe u podbrojeve tarifnog broja vrši se sukladno nazivu tih podbrojeva i svih odgovarajućih napomena za podbrojeve te, mutatis mutandis, u skladu s gore navedenim pravilima, podrazumijevajući da se može uspoređivati samo podbrojeve na istoj razini. U smislu ovog pravila, primjenjuju se i odgovarajuće napomene uz odsjeke i poglavlja, osim ako iz konteksta ne proizlazi drukčije.”
                  
               
      
            5
         
         
            Drugi dio KN‑a, pod nazivom „Popis carinskih stopa”, sadržava odsjek XVI., pod naslovom „Strojevi i mehanički uređaji, električna oprema; njihovi dijelovi; aparati za snimanje i reprodukciju zvuka; aparati za snimanje i reprodukciju televizijske slike i zvuka, njihovi dijelovi i pribor”.
         
      
            6
         
         
            Napomena 3., koja se nalazi pod naslovom navedenog odsjeka KN‑a, glasi kako slijedi:
            „Ako iz konteksta ne proizlazi drukčije, složene (kombinirane) strojeve koji se sastoje od dvaju ili više strojeva spojenih zajedno u cjelinu i druge strojeve konstruirane za obavljanje dv[i]ju ili više funkcija koje se nadopunjuju ili izmjenjuju, razvrstava se kao da se sastoje samo od one komponente ili kao da predstavljaju samo onaj stroj koji obavlja glavnu funkciju.”
         
      
            7
         
         
            Poglavlje 85. KN‑a, koje se nalazi u navedenom odsjeku te nomenklature, nazvano je „Električni strojevi i oprema te njihovi dijelovi; aparati za snimanje i reprodukciju zvuka, aparati za snimanje i reprodukciju televizijske slike i zvuka, njihovi dijelovi i pribor”. To poglavlje obuhvaća sljedeće tarifne brojeve i podbrojeve:
            
                        „8525
                     
                     
                        Odašiljači za radiodifuziju ili televiziju, neovisno imaju li ugrađen prijamnik ili aparat za snimanje ili reprodukciju zvuka; televizijske kamere; digitalni fotoaparati i videokamere (kamkorderi):
                     
                  
                        […]
                     
                     
                        […]
                     
                  
                        8525 80
                     
                     
                        – televizijske kamere, digitalni fotoaparati i videokamere (kamkorderi)
                     
                  
                        […]
                     
                     
                        […]
                     
                  
                        8525 80 30
                     
                     
                        – – digitalni fotoaparati
                        – – videokamere (kamkorderi):
                     
                  
                        8525 80 91
                     
                     
                        – – – sposobne pohraniti samo zvuk i slike snimljene televizijskom kamerom
                     
                  
                        8525 80 99
                     
                     
                        – – – ostale”
                     
                  
      
            8
         
         
            U skladu s člankom 9. stavkom 1. točkom (a) prvom podtočkom i člankom 10. Uredbe br. 2658/87, kako je izmijenjena Uredbom Vijeća (EZ) br. 254/2000 od 31. siječnja 2000. (SL 2000., L 28, str. 16.), Europska komisija, uz pomoć Odbora za Carinski zakonik, donosi mjere koje se odnose na primjenu KN‑a glede razvrstavanja robe. Na temelju prve od tih odredaba donesena je Uredba Komisije (EZ) br. 1231/2007 od 19. listopada 2007. o razvrstavanju određene robe u kombiniranu nomenklaturu (SL 2007., L 279, str. 3.) (SL, posebno izdanje na hrvatskom jeziku, poglavlje 2., svezak 12., str. 258.).
         
      
            9
         
         
            Prilog Uredbi br. 1231/2007 u KN razvrstava robu iz prvog stupca tablice koja se u njemu nalazi pod odgovarajućom oznakom navedenom u drugom stupcu te tablice, i to na temelju obrazloženja navedenih u trećem stupcu navedene tablice. Što se tiče podbrojeva 85258030 i 85258091, ta tablica glasi kako slijedi:
            
                        „3. Digitalna kamera za snimanje i pohranjivanje slika na unutarnji uređaj za pohranjivanje kapaciteta 22 (mega bajta (MB)) ili na memorijsku karticu najvećeg kapaciteta 1 (giga bajta (GB)).
                        Kamera je opremljena uređajem s prijenosom naboja (CCD‑om) od 6 megapiksela i uređajem s tekućim kristalima (LCD‑om) s dijagonalom od 6,35 cm (2,5 inča) koja se može koristiti kao zaslon pri snimanju slika ili kao ekran za prikaz već snimljenih slika.
                        Najveća rezolucija nepomične slike iznosi 3 680 × 2 760 piksela.
                        Uporabom najveće rezolucije i memorijskom karticom od 1 GB, može pohraniti oko 290 nepomičnih slika. Uporabom rezolucije od 640 × 480 piksela i memorijskom karticom od 1 GB, može pohraniti oko 7 550nepomičnih slika.
                        Najveća rezolucija videa iznosi 640 × 480 piksela.
                        Uporabom ove najveće rezolucije i memorijskom karticom od 1 GB, može pohraniti oko 11 minuta videa pri 30 sličica po sekundi.
                        Kamera nudi funkciju optičkog zooma koja se ne može upotrebljavati tijekom snimanja videozapisa.
                     
                     
                        8525 80 30
                     
                     
                        Razvrstavanje se utvrđuje u skladu s odredbama Općih pravila 1. i 6. o tumačenju [KN‑a], napomena 3. uz odsjek XVI. i tekstom oznaka KN 8525, 8525 80 i 8525 80 30.
                        Kamera se ne može razvrstati pod tarifne podbrojeve 8525 80 11 ili 8525 80 19 kao televizijska kamera jer može pohraniti nepomične slike i video.
                        Proizvod može snimiti i pohraniti nepomične slike visoke kakvoće.
                        Međutim, proizvod može snimiti i pohraniti samo video kakvoće niže od 800 × 600 piksela i nema zoom funkciju tijekom snimanja video zapisa (Vidjeti napomene s objašnjenjem KN‑a uz tarifni podbroj 8525 80 30).
                        U smislu napomene 3. uz odsjek XVI., glavna funkcija kamere je snimanje i pohranjivanje nepomične slike i stoga se proizvod mora razvrstati kao digitalna kamera iz tarifnog podbroja 8525 80 30.
                     
                  
                        4. Digitalna kamera za snimanje i pohranjivanje slika na memorijsku karticu najvećeg kapaciteta 1 GB.
                        Kamera je opremljena uređajem s prijenosom naboja (CCD‑om) od 6 megapiksela i savitljivim tražilom uređaja s tekućim kristalima (LCD‑om) s dijagonalom od 5,08 cm (2,0 inča) koja se može upotrebljavati za snimanje slika ili kao zaslon za prikaz već snimljenih slika.
                        Najveća rezolucija nepomične slike iznosi 3 680 × 2 760 piksela.
                        Uporabom ove najveće rezolucije i memorijskom karticom od 1 GB, može pohraniti oko 300 nepomičnih slika. Uporabom rezolucije 640 × 480 piksela i memorijskom karticom od 1 GB, može pohraniti oko 7 750 nepomičnih slika.
                        Najveća rezolucija videa iznosi 640 × 480 piksela.
                        Uporabom ove najveće rezolucije i memorijskom karticom od 1 GB, može pohraniti oko 42 minute videa pri 30 sličica po sekundi.
                        Kamera nudi funkciju optičkog zooma koja se može upotrebljavati tijekom pohranjivanja slike.
                     
                     
                        8525 80 30
                     
                     
                        Razvrstavanje se utvrđuje u skladu s odredbama Općih pravila 1. i 6. o tumačenju [KN‑a], napomena 3. uz odjeljak XVI. i tekstom oznaka KN 8525, 8525 80 i 8525 80 30.
                        Kamera se ne može razvrstati pod tarifne podbrojeve 8525 80 11 ili 8525 80 19 kao televizijska kamera, jer može snimati nepomične slike i video.
                        Proizvod može snimiti i pohraniti nepomične slike visoke kakvoće.
                        Iako proizvod ima oblik video kamere, ima zoom funkciju tijekom snimanja video zapisa i može pohraniti otprilike 42 minute video zapisa uz rezoluciju 640 × 480 piksela, pohranjivanje slike ostaje sekundarna funkcija jer proizvod može snimiti i pohraniti samo video kakvoće niže od 800 × 600 piksela. (Vidjeti napomene s objašnjenjem KN‑a uz tarifni podbroj 8525 80 30).
                        U smislu napomene 3. uz odsjek XVI., glavna je funkcija kamere snimanje i pohranjivanje nepomične slike i stoga se proizvod mora razvrstati kao digitalna kamera iz tarifnog podbroja 8525 80 30.
                     
                  
                        5. Digitalna video kamera za snimanje i pohranjivanje slika na memorijsku karticu najvećeg kapaciteta 2 GB.
                        Kamera je opremljena uređajem s prijenosom naboja (CCD‑om) od 5 megapiksela i savitljivim tražilom organske diode koja provodi svjetlo (OLED) vrste uređaja s dijagonalom od 5,59 cm (2,2 inča) koji se može upotrebljavati za snimanje slika ili kao zaslon za prikaz već snimljenih slika.
                        Opremljena je ulazom za mikrofon i audio‑video izlazom.
                        Najveća rezolucija videa iznosi 1 280 × 720 piksela.
                        Uporabom ove najveće rezolucije i memorijskom karticom od 2 GB, može pohraniti oko 42 minute videa pri 30 sličica po sekundi. Uporabom rezolucije od 640 × 480 piksela i memorijskom karticom od 2 GB, može pohraniti dva sata videa pri 30 sličica po sekundi.
                        Najveća rezolucija nepomične slike iznosi 3 680 × 2 760 piksela.
                        Uporabom najveće rezolucije i memorijskom karticom od 2 GB, može pohraniti oko 600 nepomičnih slika. Uporabom rezolucije od 640 × 480 piksela i memorijskom karticom od 2 GB, može pohraniti oko 15 500nepomičnih slika.
                        Kamera nudi funkciju optičkog zooma koja se može upotrebljavati tijekom snimanja video zapisa.
                     
                     
                        8525 80 91
                     
                     
                        Razvrstavanje se utvrđuje u skladu s odredbama Općih pravila 1. i 6. o tumačenju [KN‑a], napomena 3. uz odsjek XVI. i tekstom oznaka KN 8525, 8525 80 i 8525 80 91.
                        Kamera se ne može razvrstati pod tarifne podbrojeve 8525 80 11 ili 8525 80 19 kao televizijska kamera jer može snimati nepomične slike i video.
                        U smislu napomene 3. uz odsjek XVI., glavna je funkcija kamere snimanje i pohranjivanja slike, jer može snimati video veće kakvoće od 800 × 600 piksela više od 42 minute s rezolucijom 1 280 × 720 piksela, pri 30 sličica po sekundi. Nadalje, kamera nudi funkciju optičkog zooma koji se može koristiti tijekom snimanja video zapisa. (Vidjeti napomene s objašnjenjem KN‑a uz tarifne podbrojeve 8525 80 91i 8525 80 99).
                        Proizvod što može pohraniti samo zvuk i slike snimljene televizijskom kamerom, razvrstava se kao video kamera iz tarifnog podbroja 8525 80 91.”
                     
                  
      
            10
         
         
            Napomene s objašnjenjem kombinirane nomenklature Europske unije (SL 2011., C 137, str. 1.) odnose se na KN u verziji koja proizlazi iz Uredbe br. 861/2010 (u daljnjem tekstu: napomene s objašnjenjem KN‑a). Međutim, one su relevantne za glavni predmet, s obzirom na to da je, kao što to proizlazi iz točke 3. ove presude, tekst tarifnog broja 8525 kao i podbrojeva 85258030 i 85258091 KN‑a ostao isti nakon izmjena te nomenklature Uredbom br. 1006/2011 i Provedbenom uredbom br. 927/2012. Napomene s objašnjenjem KN‑a koje se odnose na te tarifne brojeve i podbrojeve glase:
            
                        „8525
                     
                     
                        Odašiljači za radiodifuziju ili televiziju, neovisno imaju li ugrađen prijamnik ili aparat za snimanje ili reprodukciju zvuka; televizijske kamere, digitalni fotoaparati i videokamere (kamkorderi)
                        […]
                     
                  
                        […]
                     
                     
                        […]
                     
                  
                        8525 80 30
                     
                     
                        Digitalni fotografski aparati
                        Digitalni fotoaparati iz ovog tarifnog podbroja uvijek omogućuju slikanje nepomične slike, bilo na mediju za unutarnju pohranu ili na zamjenjivom mediju.
                        Većina fotoaparata koji se razvrstavaju u ovaj tarifni podbroj dizajnom sliče tradicionalnim fotoaparatima i nemaju sklopivi objektiv.
                        Navedeni fotoaparati također mogu imati mogućnost bilježenja videozapisa snimanjem videosekvenci. Fotoaparati se razvrstavaju u ovaj tarifni podbroj osim ako ne omogućuju, uz korištenje maksimalnog kapaciteta pohrane, snimanje najmanje 30 minuta pojedinačne videosekvence kvalitete od 800 × 600 piksela (ili više) pri brzini od 23 sličice po sekundi (ili većoj).
                        U usporedbi s videokamerama iz tarifnih podbrojeva 8525 80 91 i 8525 80 99, mnogi digitalni fotoaparati (kad funkcioniraju kao videokamere) ne nude mogućnost optičkog zuma tijekom snimanja videozapisa. Bez obzira na kapacitet [memorije], neki fotoaparati prekinu snimanje videozapisa nakon određenog vremenskog razdoblja.
                     
                  
                        8525 80 91
                        i
                        8525 80 99
                     
                     
                        Videokamere (kamkorderi)
                        Videokamere iz ovih tarifnih podbrojeva uvijek omogućuju snimanje videosekvenci, bilo na mediju za unutarnju pohranu ili na zamjenjivom mediju.
                        Digitalne videokamere iz ovih tarifnih podbrojeva se u pravilu dizajnom razlikuju od digitalnih fotoaparata iz tarifnog podbroja 8525 80 30. Često imaju sklopivi objektiv i obično se isporučuju s daljinskim upravljačem. Uvijek nude mogućnost optičkog zuma tijekom snimanja videozapisa.
                        Navedene [digitalne] videokamere mogu nuditi mogućnost slikanja nepomične slike.
                        Iz ovog tarifnog podbroja se isključuju oni digitalni fotoaparati koji ne omogućuju, uz korištenje maksimalnog kapaciteta pohrane, snimanje najmanje 30 minuta pojedinačne videosekvence kvalitete od 800 × 600 piksela (ili više) pri brzini od 23 sličice po sekundi (ili većoj).
                     
                  
      
      Glavni postupak i prethodno pitanje
   
   
            11
         
         
            Iz spisa kojim Sud raspolaže proizlazi da je DHL između 2009. i 2012. uvozio robu definiranu u carinskoj deklaraciji kao „digitalne videokamere” (u daljnjem tekstu: predmetna roba) iz tarifnog podbroja 85258091 KN‑a, koji se odnosi na „videokamere (kamkorderi) koje mogu pohraniti samo zvuk i slike snimljene televizijskom kamerom” i na koje se primjenjuje carinska stopa od 4,9 %.
         
      
            12
         
         
            DHL je 13. studenoga 2012. pred Colný úradom Trnava (carinski ured u Trnavi, Slovačka) (u daljnjem tekstu: carinski ured) podnio 35 zahtjeva za povrat uvoznih carina koje su mu nametnute odlukama donesenima u okviru carinskog postupka, ističući da je predmetnu robu trebalo razvrstati u tarifni podbroj 85258030 KN‑a, koji se odnosi na „digitalne fotoaparate” i na koji se primjenjuje nulta carinska stopa.
         
      
            13
         
         
            Budući da je carinski ured odbio te zahtjeve, DHL je podnio prigovor Financijskoj upravi.
         
      
            14
         
         
            Odlukom od 5. lipnja 2017. to je nacionalno tijelo odbilo prigovor i potvrdilo odluke carinskog ureda. DHL je stoga podnio tužbu za poništenje te odluke Financijske uprave pred sudom koji je uputio zahtjev, Krajským súdom v Trnave (Okružni sud u Trnavi, Slovačka).
         
      
            15
         
         
            Taj sud ističe da su predmetna roba aparati koji kombiniraju više funkcija. Naime, oni mogu, s jedne strane, snimati videozapise dulje od 30 neprekinutih minuta, s rezolucijom slika 720 × 576 piksela pri 50 sličica po sekundi i da proizvod ima funkciju zuma tijekom videosnimanja na koje se primjenjuje rezolucija slike od 720 × 576 piksela pri 50 sličica po sekundi i tijekom kojih korisnik može aktivirati funkciju „zum”. S druge strane, ti aparati također omogućuju snimanje i pohranjivanje nepomičnih slika kvalitete rezolucije od 800 × 600 piksela odnosno 1600 × 1200 piksela za određene serije modela. Sud koji je uputio zahtjev također navodi da se videozapisi i nepomične slike pohranjuju na memorijsku karticu.
         
      
            16
         
         
            Kako bi se utvrdilo tarifno razvrstavanje predmetne robe, potrebno je, prema mišljenju suda koji je uputio zahtjev, uskladiti se s općim pravilima za tumačenje KN‑a, tumačenima zajedno s napomenama uz odsjek XVI. KN‑a, a osobito s napomenom 3., kako su navedene u točkama 4., 5. i 6. ove presude. Stoga je riječ o određivanju glavne funkcije koja karakterizira tu robu, uzimajući u obzir tekst predmetnih podbrojeva i napomena KN‑a.
         
      
            17
         
         
            Međutim, neslaganje između stranaka glavnog postupka odnosi se upravo na pitanje koja je glavna funkcija predmetne robe.
         
      
            18
         
         
            DHL u biti smatra da je ta roba, koja omogućuje snimanje i pohranjivanje videa s najvišom kvalitetom rezolucije slike od 720 × 576 piksela, odnosno kvalitetom rezolucije slike koja je niža od one koja se zahtijeva Prilogom Uredbi br. 1231/2007 za razvrstavanje u tarifni podbroj 85258091 KN‑a, „digitalni fotoaparati”, obuhvaćeni tarifnim podbrojem 85258030 te nomenklature, s obzirom na to da je njihova glavna funkcija snimanje i pohranjivanje nepomičnih slika.
         
      
            19
         
         
            U potporu svojem stajalištu DHL osobito ističe da je, s obzirom na „obvezujuće tarifne informacije” izdane za istu robu u različitim državama članicama, odnosno, među ostalim, u Nizozemskoj, Ujedinjenoj Kraljevini i Francuskoj, predmetnu robu trebalo razvrstati u tarifni podbroj 85258030 KN‑a kao „digitalni fotoaparati”.
         
      
            20
         
         
            Prema mišljenju Financijske uprave, predmetna roba stvara nepomične slike niske rezolucije, to jest samo 1600 × 1200 piksela odnosno 800 × 600 piksela u slučaju određenih serija modela. Stoga se ne može tvrditi da je njihova glavna funkcija snimanje i pohranjivanje nepomičnih slika. Tu robu stoga treba razvrstati kao „videokamere (kamkorderi)” iz tarifnog podbroja 85258091 KN‑a. Osim toga, jedini kriterij koji navedena roba ispunjava kako bi je se razvrstalo u podbroj 85258030 KN‑a kao „digitalni fotoaparati” jest kvaliteta rezolucije slike, koja je niža od 800 × 600 piksela ako se uređaj koristi za snimanje i pohranjivanje videa.
         
      
            21
         
         
            Prema mišljenju suda koji je uputio zahtjev, predmetna roba, osim jednog kriterija, odnosno onog koji se odnosi na kvalitetu rezolucije slike kada se aparat koristi za snimanje i pohranjivanje videa, ispunjava sve ostale kriterije na temelju kojih je se može razvrstati u tarifni podbroj 85258091 KN‑a kao„videokamere (kamkorderi)”. U skladu s tim, taj se kriterij u napomenama s objašnjenjem KN‑a smatra ključnim za razvrstavanje navedene robe u podbroj 85258030 te nomenklature kao „digitalni fotoaparati”.
         
      
            22
         
         
            U tim je okolnostima Krajský súd v Trnave (Okružni sud u Trnavi) odlučio prekinuti postupak i postaviti Sudu sljedeće prethodno pitanje:
            „Treba li tarifni podbroj 85258091 [KN‑a] […] tumačiti na način da se roba poput digitalnih videokamera (koje su u pitanju u glavnom postupku) može razvrstati u taj podbroj iako omogućavaju samo snimanje i pohranjivanje videosekvence kvalitete niže od 800 × 600 piksela, u ovom slučaju 720 × 576 piksela, a da je druga funkcija te robe, odnosno snimanje i pohranjivanje nepomičnih slika, ograničena na rezoluciju navedenih slika koja iznosi 1600 × 1200 piksela (1,92 megapiksela)?”
         
      
      O prethodnom pitanju
   
   
            23
         
         
            Svojim pitanjem sud koji je uputio zahtjev u biti pita treba li KN tumačiti na način da su njegovim tarifnim podbrojem 85258091 kao „videokamere (kamkorderi)” obuhvaćene digitalne videokamere koje imaju dvostruku funkciju, odnosno istodobno snimanje i pohranjivanje nepomičnih slika i videosekvenci, iako, kad je riječ o videosekvencama, te kamere omogućuju samo snimanje i pohranjivanje takvih sekvenci kvalitete rezolucije slike niže od 800 × 600 piksela.
         
      
            24
         
         
            Najprije valja podsjetiti na to da, kada je Sudu upućen zahtjev za prethodnu odluku u području tarifnog razvrstavanja, njegova zadaća sastoji se od toga da pojasni kriterije primjena kojih će omogućiti nacionalnom sudu pravilno razvrstavanje predmetnih proizvoda u KN, a ne od toga da sam provodi to razvrstavanje, to više što sam Sud ne raspolaže nužno svim elementima koji su za to prijeko potrebni. Stoga se čini da je nacionalni sud u boljem položaju da provede predmetno razvrstavanje (presude od 16. veljače 2006., Proxxon, C‑500/04, EU:C:2006:111, t. 23.; od 22. studenoga 2012., Digitalnet i dr., C‑320/11, C‑330/11, C‑382/11 i C‑383/11, EU:C:2012:745, t. 61. i rješenje od 22. listopada 2014., Mineralquelle Zurzach, C‑139/14, EU:C:2014:2313, t. 28.).
         
      
            25
         
         
            Najprije je važno podsjetiti na to da iz ustaljene sudske prakse Suda proizlazi da, u interesu pravne sigurnosti i jednostavnijeg nadzora, odlučujući kriterij za razvrstavanje robe treba općenito tražiti u njezinim objektivnim značajkama i svojstvima, kako su određeni u tekstu tarifnog broja KN‑a i napomenama njegova odsjeka ili poglavlja (presude od 26. rujna 2000., Eru Portuguesa, C‑42/99, EU:C:2000:501, t. 13. i od 5. ožujka 2015., Vario Tek, C‑178/14, neobjavljena, EU:C:2015:152, t. 21. i navedena sudska praksa).
         
      
            26
         
         
            Kao drugo, Sud je isto tako presudio da namjena proizvoda može predstavljati objektivan kriterij razvrstavanja ako je svojstvena tom proizvodu, s tim da se ta svojstvenost mora moći procijeniti na temelju objektivnih karakteristika i osobina proizvoda (presuda od 15. svibnja 2019., Korado, C‑306/18, EU:C:2019:414, t. 37. i navedena sudska praksa). Među relevantnim elementima u tom pogledu treba ocijeniti kako uporabu koju je proizvođač namijenio proizvodu tako i mjesto njegove uporabe (presuda od 2. svibnja 2019., Onlineshop, C‑268/18, EU:C:2019:353, t. 29. i navedena sudska praksa).
         
      
            27
         
         
            Kao treće, tarifno razvrstavanje proizvoda valja izvršiti vodeći računa o njegovoj glavnoj funkciji. Dakle, napomena 3. Odsjeka XVI. drugog dijela KN‑a predviđa, među ostalim, da stroj koji ima više funkcija valja razvrstati s obzirom na glavnu funkciju koja ga obilježava (presuda od 11. lipnja 2015., Amazon EU, C‑58/14, EU:C:2015:385, t. 23.). Sud je u tom pogledu precizirao da je potrebno uzeti u obzir što je glavna, a što dopunska funkcija u očima potrošača (presuda od 2. svibnja 2019., Onlineshop, C‑268/18, EU:C:2019:353, t. 31. i navedena sudska praksa).
         
      
            28
         
         
            Što se tiče predmetne robe, iz zahtjeva za prethodnu odluku proizlazi da ona ima dvostruku funkciju, odnosno snimanje i pohranjivanje nepomičnih slika i videosekvenci.
         
      
            29
         
         
            Valja istaknuti, kao što to čine slovačka vlada i Komisija u svojim pisanim očitovanjima, da se, s obzirom na tehnička svojstva te robe, čini da se njezina glavna funkcija sastoji od snimanja i pohranjivanja videosekvenci, tako da je treba razvrstati u podbroj 85258091 KN‑a kao „videokamere (kamkorderi)”, što je na sudu koji je uputio zahtjev da provjeri.
         
      
            30
         
         
            Naime, iz spisa kojim Sud raspolaže proizlazi, kao prvo, iako je kvaliteta rezolucije snimljenih i pohranjenih nepomičnih slika relativno niska, odnosno 1600 × 1200 piksela odnosno 800 × 600 piksela za određene serije modela, da kvaliteta rezolucije snimljenih i pohranjenih videosekvenci, to jest 720 × 576 piksela, kao i brzina snimanja, to jest 50 sličica po sekundi, odgovaraju kvaliteti DVD‑a. Kao drugo, tehnička svojstva navedene robe, a osobito njezin oblik i sklopivi objektiv, daju joj više izgled videokamere (kamkordera) nego digitalnog fotoaparata. Kao treće, sva predmetna roba bila je ponuđena na prodaju kao digitalne videokamere s glavnom funkcijom snimanja i pohranjivanja videosekvenci. Kao četvrto, čini se da je sam proizvođač tu robu u uputama za upotrebu predstavio kao digitalne videokamere čija su ciljna skupina osobe koje snimaju videosnimke kako bi ih objavile na YouTubeu.
         
      
            31
         
         
            Osim toga, slovačka vlada i Komisija u svojim pisanim očitovanjima pravilno ističu da činjenica da predmetna roba ne zadovoljava parametre povezane s kvalitetom snimanja iz napomena s objašnjenjem KN‑a kako bi je se moglo razvrstati u podbroj 85258091 te nomenklature kao „videokamere (kamkorderi)”, odnosno da ne može snimati videosekvence koje imaju najmanje kvalitetu rezolucije slike 800 × 600 piksela, ne znači da se ta roba stoga treba automatski razvrstati u podbroj 85258030 KN‑a kao „digitalni fotoaparati”.
         
      
            32
         
         
            U tom pogledu valja podsjetiti, s jedne strane, na to da napomene s objašnjenjem KN‑a značajno doprinose tumačenju opsega različitih tarifnih brojeva a da ipak nemaju obvezujuću pravnu snagu (vidjeti u tom smislu osobito presude od 6. rujna 2018., Kreyenhop & Kluge, C‑471/17, EU:C:2018:681, t. 38. i navedenu sudsku praksu i od 16. svibnja 2019., Estron, C‑138/18, EU:C:2019:419, t. 57. i navedenu sudsku praksu).
         
      
            33
         
         
            S druge strane, takva činjenica ne utječe na glavnu funkciju predmetne robe, kako je utvrđena njezinim objektivnim obilježjima.
         
      
            34
         
         
            Naposljetku, s obzirom na to da sud koji je uputio zahtjev tvrdi da se neslaganje između stranaka u glavnom postupku odnosi na pitanje odgovara li predmetna roba digitalnim fotoaparatima ili digitalnim videokamerama (kamkorderima), u smislu Priloga Uredbi br. 1231/2007, iz sudske prakse Suda proizlazi, s jedne strane, da Komisija donosi uredbu o razvrstavanju kada razvrstavanje pojedinog proizvoda u KN može biti otežano ili sporno i, s druge strane, da takva uredba ima opću primjenu, s obzirom na to da se ne primjenjuje na zasebni subjekt, nego općenito na proizvode koji su istovjetni onima koji su predmet tog razvrstavanja (presuda od 19. veljače 2009., Kamino International Logistics, C‑376/07, EU:C:2009:105, t. 63.).
         
      
            35
         
         
            Međutim, kao što to pravilno ističu slovačka vlada i Komisija u svojim pisanim očitovanjima, proizvodi koji su bili predmet razvrstavanja Uredbom br. 1231/2007, poput onih iz točaka 3. do 5. tablice priložene toj uredbi, nisu istovjetni predmetnoj robi. Naime, digitalni fotoaparati na koje se odnose te odredbe razlikuju se od predmetne robe osobito po tome što omogućuju snimanje, s jedne strane, nepomičnih slika više kvalitete i, s druge strane, videa niže rezolucije i brzine 30 sličica po sekundi, dok predmetna roba omogućuje snimanje videa brzine 50 sličica po sekundi.
         
      
            36
         
         
            Točno je da iz sudske prakse Suda proizlazi da primjena uredbe o razvrstavanju po analogiji na proizvode koji su slični onima iz te uredbe potiče dosljedno tumačenje KN‑a kao i jednako postupanje prema subjektima (presuda od 4. ožujka 2004., Krings, C‑130/02, EU:C:2004:122, t. 35.).
         
      
            37
         
         
            Međutim, takva analogna primjena nije nužna ni moguća ako je Sud u svojem odgovoru na prethodno pitanje sudu koji je uputio zahtjev dostavio sve elemente nužne za razvrstavanje proizvoda u odgovarajući broj KN‑a (presuda od 12. travnja 2018., Medtronic, C‑227/17, EU:C:2018:247, t. 59. i navedena sudska praksa).
         
      
            38
         
         
            S obzirom na prethodna razmatranja, na postavljeno pitanje valja odgovoriti tako da KN treba tumačiti na način da su njegovim tarifnim podbrojem 85258091 kao „videokamere (kamkorderi)” obuhvaćene digitalne videokamere koje imaju dvostruku funkciju, odnosno istodobno snimanje i pohranjivanje nepomičnih slika i videosekvenci, iako, kad je riječ o videosekvencama, te kamere omogućuju samo snimanje i pohranjivanje takvih sekvenci kvalitete rezolucije slike niže od 800 × 600 piksela, ako je glavna funkcija tih digitalnih videokamera snimanje i pohranjivanje takvih sekvenci, što je na sudu koji je uputio zahtjev da provjeri.
         
      
      Troškovi
   
   
            39
         
         
            Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka. Troškovi podnošenja očitovanja Sudu, koji nisu troškovi spomenutih stranaka, ne nadoknađuju se.
         
       
         
            Slijedom navedenog, Sud (sedmo vijeće) odlučuje:
         
       
            
               
                  Kombiniranu nomenklaturu, koja se nalazi u Prilogu I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi, u verzijama koje uzastopno proizlaze iz Uredbe Komisije (EZ) br. 1031/2008 od 19. rujna 2008., Uredbe Komisije (EZ) br. 948/2009 od 30. rujna 2009., Uredbe Komisije (EU) br. 861/2010 od 5. listopada 2010., Uredbe Komisije (EU) br. 1006/2011 od 27. rujna 2011. i Provedbene uredbe Komisije (EZ) br. 927/2012 od 9. listopada 2012., treba tumačiti na način da su njezinim tarifnim podbrojem 85258091 kao „videokamere (kamkorderi)” obuhvaćene digitalne videokamere koje imaju dvostruku funkciju, odnosno istodobno snimanje i pohranjivanje nepomičnih slika i videosekvenci, iako, kad je riječ o videosekvencama, te kamere omogućuju samo snimanje i pohranjivanje takvih sekvenci kvalitete rezolucije slike niže od 800 × 600 piksela, ako je glavna funkcija tih digitalnih videokamera snimanje i pohranjivanje takvih sekvenci, što je na sudu koji je uputio zahtjev da provjeri.
               
            
          
            
               
                  Potpisi
               
            
         (
         *1
      )	Jezik postupka: slovački